Ericu950/Stoicheia-meter-silver huggingface dataset:
ἔφη γὰρ ἐπὶ χρήμασι τὴν συκοφαντίαν ἐκείνην τετολμηκέναι , τὸν μέντοι ὅρκον μὴ πάμπαν εἶναι ψευδῆ ·
Εὐσταθίου γάρ τινος χαλκέως γεγενῆσθαι τὸ βρέφος 0 .
ταῦτα μὲν οὖν ἐν Ἀντιοχείᾳ παρὰ τῆς βελτίστης ἐτολμήθη συμμορίας .
παρὰ δὲ Ἰνδοῖς κατὰ τοῦτον ἀνέτειλε τὸν χρόνον τῆς θεογνωσίας τὸ φῶς .
τῆς γὰρ τοῦ βασιλέως ἀνδρίας καὶ εὐσεβείας πανταχοῦ θρυλουμένης καὶ τῶν ἐν κύκλῳ βαρβάρων τὴν εἰρήνην αἱρεῖσθαι πρὸ τοῦ πολέμου τῇ πείρᾳ μεμαθηκότων , ἀδεῶς ἀλλήλοις ἅπαντες ἐπεμίγνυντο .
καὶ πολλοὶ μὲν ἱστορίας χάριν , πολλοὶ δὲ ἐμπορίας , τὰς μακρὰς ἀποδημίας ἐστέλλοντο .
τότε τις Τύριος τῆς θύραθεν φιλοσοφίας μετέχων , τὴν ἐσχάτην Ἰνδίαν ἱστορῆσαι ποθήσας , σὺν δύο μειρακίοις ἀδελφιδοῖς ἐξεδήμησεν ·
ὧν ἐπόθησε δὲ τυχών , ναυτιλίᾳ χρώμενος ἐπανῄει .
ὑδρείας δὲ χάριν εἴς τινα λιμένα τοῦ σκάφους προσορμισθέντος , βάρβαροι προσπεσόντες τοὺς μὲν κατηκόντισαν , τοὺς δὲ ἐξηνδραπόδισαν .
καὶ ἐκεῖνος μὲν τοῖς τεθνεῶσι συνηριθμήθη , τὰ δὲ μειράκια προσήχθη τῷ βασιλεῖ .
τούτων ὁ μὲν Αἰδέσιος , ὁ δὲ Φρουμέντιος ὠνομάζετο 0 .
πεῖραν δὲ τούτων τῷ χρόνῳ λαβὼν ὁ τῆς γῆς ἐκείνης κρατῶν καὶ ἀγχίνους ἰδών , τῆς οἰκίας ἐπιμελεῖσθαι προσέταξεν .
εἰ δέ τις ἀπιστεῖ τοῖς λεγομένοις , τὰ κατὰ τὸν Ἰωσὴφ καὶ τῆς Αἰγύπτου τὴν βασιλείαν σκοπησάτω , πρὸς δὲ τούτοις καὶ τοῦ προφήτου ἀναμιμνησκέσθω Δανιὴλ καὶ τῶν τριῶν ἐκείνων τῆς εὐσεβείας ἀγωνιστῶν ·
καὶ γὰρ ἐκεῖνοι δορυάλωτοι γενόμενοι τὴν Βαβυλωνίων ἡγεμονίαν παρέλαβον .
τοῦ δὲ βασιλέως τετελευτηκότος , τῷ παιδὶ τῷ ἐκείνου συνῆσαν πλείονος τιμῆς ἀπολαύοντες , εὐσεβείᾳ δὲ συντεθραμμένοι τοὺς αὐτόσε τῶν ἐμπόρων ἀφικνουμένους κατὰ τὸ Ῥωμαίων ἔθος συναγείρεσθαί τε καὶ τὰς θείας ἐπιτελεῖν λειτουργίας προέτρεπον .
χρόνου δὲ συχνοῦ διελθόντος , προσίασι τῷ βασιλεῖ καὶ τῆς εὐνοίας ἀπαιτοῦσι μισθὸν τὴν εἰς τὴν ἐνεγκοῦσαν ἐπάνοδον ·
τούτου δὲ τυχόντες εἰς τὴν Ῥωμαίων ἀφίκοντο γῆν .
καὶ ὁ μὲν Αἰδέσιος τὴν Τύρον κατέλαβεν .
ὁ δὲ Φρουμέντιος τὴν περὶ τὰ θεῖα σπουδὴν τῆς τῶν γεγεννηκότων προτετίμηκε θέας καὶ τὴν Ἀλεξάνδρου καταλαβὼν πόλιν τὸν τῆς ἐκκλησίας ἐδίδαξε πρόεδρον , ὡς Ἰνδοὶ λίαν ποθοῦσι τὸ νοερὸν εἰσδέξασθαι φῶς .
ἀθανάσιος δὲ τηνικαῦτα τῆς ἐκκλησίας ἐκείνης κατεῖχε τοὺς οἴακας ·
ὃς τῶν διηγημάτων ἐκείνων ἀκούσας 0 ·
καὶ τίς σου , ἔφη , ἄμεινον καὶ τῆς ἀγνοίας τὴν ἀχλὺν ἀποσκεδάσει τοῦ ἔθνους καὶ τοῦ θείου κηρύγματος αὐτοῖς ἀποίσει τὴν αἴγλην ;
ταῦτα εἰπὼν καὶ τῆς ἀρχιερατικῆς αὐτῷ χάριτος μεταδούς , εἰς τὴν τοῦ ἔθνους ἐξέπεμψε γεωργίαν .
ὁ δὲ καὶ τὴν πατρίδα καταλιπὼν καὶ τοῦ μεγίστου πελάγους καταφρονήσας , κατέλαβε μὲν τὸ ἀγεώργητον ἔθνος , ἐγεώργησε δὲ προθύμως συνεργὸν ἔχων τὴν θεόσδοτον χάριν .
ἀποστολικαῖς γὰρ κεχρημένος θαυματουργίαις τοὺς ἀντιλέγειν τοῖς λόγοις πειρωμένους ἐθήρευε , καὶ ἡ τερατουργία μαρτυροῦσα τοῖς λεγομένοις παμπόλλους καθ ἑκάστην ἡμέραν ἐζώγρει .
ἰνδῶν μὲν οὖν ὁ Φρουμέντιος πρὸς θεογνωσίαν ἐγένετο ποδηγός .
ἴβηρας δὲ κατὰ τὸν αὐτὸν χρόνον γυνὴ δορυάλωτος πρὸς τὴν ἀλήθειαν ἐξενάγησεν .
αὕτη γὰρ προσευχῇ μὲν ἐχρῆτο διηνεκεῖ , εὐνὴ δὲ ἦν αὐτῇ καὶ στρωμνὴ μαλακὴ σάκκος ἐπὶ τοῦ δαπέδου καθηπλωμένος , τρυφὴν δὲ ἄκραν τὴν νηστείαν ἐνόμιζεν .
οὗτος ὁ πόνος τῶν ἀποστολικῶν αὐτῇ μεταδέδωκε χαρισμάτων .
ἐπειδὴ γὰρ οἱ βάρβαροι τῆς ἰατρικῆς σπανίζοντες ἐπιστήμης εἰώθασιν ἀρρωστοῦντες πρὸς ἀλλήλους φοιτᾶν , καὶ παρὰ τῶν ἤδη νενοσηκότων καὶ τῆς ἀρρωστίας ἀπαλλαγέντων μανθάνειν τῆς ὑγείας τὸν τρόπον , ἀφίκετό τις γυνὴ πρὸς τὴν ἀξιέπαινον ἄνθρωπον παιδίον ἀρρωστοῦν ἔχουσα καὶ μαθεῖν τὸ πρακτέον ἀντιβολοῦσα .
ἡ δὲ τοῦτο λαβοῦσα καὶ εἰς τὴν εὐνὴν κατακλίνασα , ἱκέτευε τὸν τῶν ὅλων δημιουργὸν νεῦσαι καὶ λῦσαι τὴν νόσον ·
ὁ δὲ τὴν ἱκετείαν δεξάμενος παρέσχε τὴν ὑγείαν .
ἐντεῦθεν ἡ θαυμασία γυνὴ πολυθρύλητος γέγονεν .
οὐ δὲ γὰρ τὴν τοῦ βασιλέως ὁμόζυγα τὸ γεγενημένον διέλαθε , παραυτίκα δὲ αὐτὴν μετεπέμψατο ·
ὑπό τινος γὰρ καὶ αὐτὴ χαλεποῦ κατείχετο πάθους .
ἡ δὲ μετρίῳ κεχρημένη φρονήματι τῆς βασιλίδος τὴν αἴτησιν οὐκ ἐδέξατο ·
ἀλλ ὑπὸ τῆς χρείας ἐκείνη βιαζομένη τὴν βασιλικὴν ἀξίαν εἰς νοῦν λαβεῖν οὐκ ἠθέλησεν , ἀλλ αὐτὴ πρὸς τὴν δορυάλωτον ἔδραμεν .
ἡ δὲ πάλιν ἐπὶ τῆς εὐτελοῦς εὐνῆς αὐτὴν κατακλίνασα φάρμακον ἀλεξίκακον προσενήνοχε τῷ πάθει τὴν προσευχήν .
ἡ δὲ βασιλὶς τῆς θεραπείας μισθὸν προσεκόμιζεν ὃν ἐνόμιζεν ἀξιόκτητον , χρυσὸν καὶ ἄργυρον καὶ χιτῶνας καὶ ἀμπεχόνας καὶ ὅσα τῆς βασιλικῆς ἐστι δῶρα φιλοτιμίας .
ἡ δὲ θεία γυνὴ τούτων ἔφη μὴ δεῖσθαι , μέγαν δὲ ἡγεῖσθαι μισθὸν τὴν τῆς εὐσεβείας ἐπίγνωσιν ·
καὶ προσέφερεν , ὡς ἐνῆν , τὰ θεῖα παιδεύματα , καὶ θεῖον ἀνεγεῖραι παρεγγυᾷ νεὼν τῷ σεσωκότι Χριστῷ .
τούτων ἐκείνη ἀκούσασα κατέλαβε τὰ βασίλεια .
καὶ παραυτίκα μὲν ἐξέπληξε τὸν ὁμόζυγα τῷ συντόμῳ τῆς θεραπείας ·
εἶτα τοῦ θεοῦ τῆς αἰχμαλώτου τὴν δύναμιν ἐδήλου καὶ παρεκάλει τοῦτον μόνον εἰδέναι θεὸν καὶ νεὼν αὐτῷ κατασκευάσαι καὶ ἅπαν εἰς τὴν τούτου θεραπείαν μεταθεῖναι τὸ ἔθνος .
ὁ δὲ τὸ μὲν εἰς τὴν ὁμόζυγα θαῦμα γεγενημένον εὐφήμει , τὸν δὲ νεὼν οὐκ ἤθελε δείμασθαι .
ὀλίγου δὲ διελθόντος χρόνου , αὐτὸς μὲν εἰς θήραν ἐξῆλθεν , ὁ δὲ φιλάνθρωπος αὐτὸν δεσπότης κατὰ τὸν Παῦλον ἐθήρευσε .
ζόφος γὰρ αὐτῷ ἐξαπίνης προσπεσὼν οὐκ εἴα περαιτέρω προβαίνειν .
καὶ οἱ μὲν συνθηρεύοντες τῆς ἀκτῖνος συνήθως ἀπήλαυον , οὗτος δὲ μόνος ἀποληφθεὶς τοῖς τῆς ἀορασίας ἐπεδήθη δεσμοῖς ·
ἐν ἀπορίᾳ δὲ ὢν πόρον εὗρε τῆς σωτηρίας .
εὐθὺς γὰρ εἰς νοῦν τὴν ἀπείθειαν λαβὼν καὶ τὸν τῆς αἰχμαλώτου θεὸν καλέσας ἐπίκουρον , ἀπηλλάγη τοῦ ζόφου .
καὶ τὴν ἀξιάγαστον ἐκείνην καταλαβὼν δορυάλωτον , παρεκάλει δεῖξαι τῆς οἰκοδομίας τὸ σχῆμα .
ὁ δὲ τὸν Βεσελεὴλ τῆς ἀρχιτεκτονικῆς σοφίας ἐμπλήσας καὶ ταύτην ἠξίωσε χάριτος ὥστε τὸν θεῖον διαγράψαι νεών .
καὶ ἡ μὲν διέγραφεν , οἱ δὲ ὤρυττόν τε καὶ ᾠκοδόμουν .
ἐπειδὴ δὲ ἐτελέσθη τὸ οἰκοδόμημα καὶ ὁ ὄροφος ἐπετέθη καὶ μόνων ἐδεῖτο τῶν ἱερέων , εὗρε καὶ τούτου πόρον ἡ θαυμασία γυνή .
ἔπεισε γὰρ τὸν τοῦ ἔθνους ἡγούμενον πρὸς τὸν Ῥωμαίων πρεσβεύσασθαι βασιλέα καὶ αἰτήσασθαι πεμφθῆναι σφίσι διδάσκαλον εὐσεβείας .
ὁ μὲν οὖν δεξάμενος τὴν εἰσήγησιν τοὺς πρεσβευσομένους ἐξέπεμψεν ·
ὁ δὲ βασιλεύς , τῆς αἰτήσεως τὴν αἰτίαν μαθών  Κωνσταντῖνος δὲ ἦν ὁ τῆς εὐσεβείας θερμότατος ἐραστής  , φιλοφροσύνης μὲν παμπόλλης τοὺς πρέσβεις ἠξίωσεν , ἄνδρα δὲ πίστει καὶ συνέσει καὶ βίῳ κοσμούμενον καὶ τῆς ἀρχιερωσύνης ἠξιωμένον κήρυκα τῷ ἔθνει τῆς θεογνωσίας ἐξέπεμψε μετὰ δώρων ὅτι μάλιστα πλείστων .
ταύτης μὲν οὖν τῆς προμηθείας τοὺς ᾐτηκότας ἠξίωσε .
τῶν ἐν Περσίδι δὲ τῆς εὐσεβείας τροφίμων αὐτόματος πρ οὐνοήθη .
μαθὼν γὰρ αὐτοὺς ὑπὸ τῶν δυσσεβῶν ἐξελαύνεσθαι καὶ τὸν ἐκείνων βασιλέα τῇ πλάνῃ δεδουλωμένον παντοδαπὰς αὐτοῖς καττύειν ἐπιβουλὰς ἐπέστειλε , καὶ παραινῶν εὐσεβεῖν καὶ τοὺς εὐσεβοῦντας τιμῆς ἀπολαύειν αἰτῶν .
ἄμεινον δὲ τὴν τοῦ γεγραφότος σπουδὴν ἐπιδείξει τὰ γράμματα .
βασιλέως Κωνσταντίνου ἐπιστολὴ πρὸς Σαβώρην τὸν Περσῶν βασιλέα περὶ τῆς τοῦ λαοῦ τοῦ θεοῦ προνοίας 0 .
τὴν θείαν πίστιν φυλάσσων τοῦ τῆς ἀληθείας φωτὸς μεταλαγχάνω ·
τῷ τῆς ἀληθείας φωτὶ ὁδηγούμενος τὴν θείαν πίστιν ἐπιγινώσκω .
τοιγάρτοι τούτοις , ὡς τὰ πράγματα βεβαιοῖ , τὴν ἁγιωτάτην θρησκείαν γνωρίζω διδάσκαλον τῆς ἐπιγνώσεως τοῦ ἁγιωτάτου θεοῦ ·
ταύτην τὴν λατρείαν ἔχειν ὁμολογῶ .
τούτου τοῦ θεοῦ τὴν δύναμιν ἔχων σύμμαχον , ἐκ τῶν περάτων τοῦ ὠκεανοῦ ἀρξάμενος πᾶσαν ἐφεξῆς τὴν οἰκουμένην βεβαίαις σωτηρίας ἐλπίσι διήγειρα , ὡς ἅπαντα ὅσα ὑπὸ τοσούτοις τυράννοις δεδουλωμένα ταῖς καθημεριναῖς συμφοραῖς ἐνδόντα ἐξίτηλα ἐγεγόνει , ταῦτα προσλαβόντα τὴν τῶν κοινῶν ἐκδικίαν , ὥσπερ ἔκ τινος θεραπείας , ἀναζωπυρηθῆναι 0 .
τοῦτον τὸν θεὸν πρεσβεύω ·
οὗ τὸ σημεῖον ὁ τῷ θεῷ ἀνακείμενός μου στρατὸς ὑπὲρ τῶν ὤμων φέρει , καὶ ἐφ ἅπερ ἂν ὁ τοῦ δικαίου λόγος παρακαλῇ κατευθύνεται ·
ἐξ αὐτῶν δὲ ἐκείνων περιφανέσι τροπαίοις αὐτίκα τὴν χάριν ἀντιλαμβάνω .
τοῦτον τὸν θεὸν ἀθανάτῳ μνήμῃ τιμᾶν ὁμολογῶ , τοῦτον ἀκραιφνεῖ καὶ καθαρᾷ διανοίᾳ ἐν τοῖς ἀνωτάτω τυγχάνειν ὑπεραυγάζομαι .
τοῦτον ἐπικαλοῦμαι γόνυ κλίνας , φεύγων μὲν πᾶν αἷμα βδελυκτὸν καὶ ὀσμὰς ἀηδεῖς καὶ ἀποτροπαίους , πᾶσαν δὲ γεώδη λαμπηδόνα ἐκκλίνων , οἷς πᾶσιν ἡ ἀθέμιτος καὶ ἄρρητος πλάνη χραινομένη πολλοὺς τῶν ἐθνῶν καὶ ὅλα γένη κατέρριψε τοῖς κατωτάτω μέρεσι παραδοῦσα .
ἃ γὰρ ὁ τῶν ὅλων θεὸς προνοίᾳ τῶν ἀνθρώπων διὰ φιλανθρωπίαν οἰκείαν χρείας ἕνεκα εἰς τ οὐμφανὲς παρήγαγε , ταῦτα πρὸς τὴν ἑκάστου ἐπιθυμίαν ἕλκεσθαι οὐδαμῶς ἀνέχεται , καθαρὰν δὲ μόνην διάνοιαν καὶ ψυχὴν ἀκηλίδωτον παρὰ ἀνθρώπων ἀπαιτεῖ , τὰς τῆς ἀρετῆς καὶ εὐσεβείας πράξεις ἐν τούτοις σταθμώμενος .
ἐπιεικείας γὰρ καὶ ἡμερότητος ἔργοις ἀρέσκεται , πράους φιλῶν , μισῶν τοὺς ταραχώδεις , ἀγαπῶν τὴν πίστιν , ἀπιστίαν κολάζων , πᾶσαν μετ ἀλαζονείας δυναστείαν καταρρηγνύς , ὕβριν ὑπερηφάνων τιμωρεῖται , τοὺς ὑπὸ τύφου ἐπαιρομένους ἐκ βάθρων ἀναιρεῖ , ταπεινόφροσι καὶ ἀνεξικάκοις τὰ πρὸς ἀξίαν νέμων .
οὕτω καὶ βασιλείαν δικαίαν περὶ πολλοῦ ποιούμενος ταῖς παρ ἑαυτοῦ ἐπικουρίαις κρατύνει , σύνεσίν τε βασιλικὴν τῷ γαληναίῳ τῆς εἰρήνης διαφυλάττει .
Οὔ μοι δοκῶ πλανᾶσθαι , ἀδελφέ μου , τοῦτον εἶναι θεὸν ὁμολογῶν πάντων ἀρχηγὸν καὶ πατέρα , ὃν πολλοὶ τῶν τῇδε βασιλευσάντων μανιώδεσι πλάναις ὑπαχθέντες ἐπεχείρησαν ἀρνήσασθαι .
ἀλλ  ἐκείνους ἅπαντας τοιοῦτον τιμωρὸν τέλος κατανάλωσεν , ὡς πᾶν τὸ μετ ἐκείνους ἀνθρώπων γένος τὰς ἐκείνων συμφορὰς ἀντ ἄλλου παραδείγματος ἐπαράτους τοῖς τὰ ὅμοια ζηλοῦσι τίθεσθαι .
τούτων ἐκεῖνον ἕνα ἡγοῦμαι γεγονέναι , ὃν καθάπερ τις σκηπτὸς ἡ θεία μῆνις τῶν τῇδε ἀπελάσασα τοῖς ὑμετέροις μέρεσι παραδέδωκε , τῆς ἐπ αὐτῷ αἰσχύνης πολυθρύλητον τὸ παρ ὑμῖν τρόπαιον ἀποφήναντα 0 .
ἀλλὰ γὰρ ἔοικεν εἰς καλὸν προκεχωρηκέναι τὸ καὶ ἐν τῷ καθ ἡμᾶς αἰῶνι τὴν τῶν τοιούτων τιμωρίαν περιφανῆ δειχθῆναι .
ἐπεῖδον γὰρ καὶ αὐτὸς ἐκείνων τὰ τέλη τῶν ἔναγχος ἀθεμίτοις προστάγμασι τὸν τῷ θεῷ ἀνακείμενον λαὸν ἐκταραξάντων .
διὸ δὴ καὶ πολλὴ χάρις τῷ θεῷ , ὅτι τελείᾳ προνοίᾳ πᾶν τὸ ἀνθρώπινον τὸ θεραπεῦον τὸν θεῖον νόμον , ἀποδοθείσης αὐτῷ τῆς εἰρήνης , ἀγάλλεται καὶ γαυριᾷ 0 .
ἐντεῦθεν καὶ ἡμῖν αὐτοῖς πέπεισμαι ὡς ὅτι κάλλιστα καὶ ἀσφαλέστατα ἔχει ἅπαντα , ὁπότε διὰ τῆς ἐκείνων καθαρᾶς τε καὶ δοκίμου θρησκείας ἐκ τῆς περὶ τὸ θεῖον συμφωνίας πάντας εἰς αὐτὸν ἀγείρειν ἀξιοῖ .
τούτου τοῦ καταλόγου τῶν ἀνθρώπων , λέγω δὴ τῶν χριστιανῶν  ὑπὲρ γὰρ τούτων ὁ πᾶς μοι λόγος  , πῶς οἴει με ἥδεσθαι ἀκούοντα , ὅταν καὶ τῆς Περσίδος τὰ κράτιστα ἐπὶ πλεῖστον ὥσπερ ἔστι μοι βουλομένῳ κοσμῆται 0 .
σοί τε οὖν ὡς ὅτι κάλλιστα ἐκείνοις τε ὡσαύτως ὑπάρχοι τὰ κάλλιστα , ὅ τι σοὶ κ ἀκείνοις 0 1 .
οὕτω γὰρ ἕξεις τὸν τῶν ὅλων δεσπότην πρᾶον , ἵλεω καὶ εὐμενῆ .
τούτους τοιγαροῦν , ἐπειδὴ τοσοῦτος εἶ , σοὶ παρατίθεμαι , τοὺς αὐτοὺς τούτους , ὅτι καὶ εὐσεβείᾳ ἐπίσημος εἶ , ἐγχειρίζων .
τούτους ἀγάπα ἁρμοδίως τῆς αὐτοῦ φιλανθρωπίας .
σαυτῷ τε γὰρ καὶ ἡμῖν ἀπερίγραπτον δώσεις διὰ τῆς πίστεως τὴν χάριν .
τοσαύτην ὁ πάντα ἄριστος βασιλεὺς τῶν εὐσεβείᾳ κοσμουμένων ἐποιεῖτο φροντίδα , οὐ μόνον τῶν ὑπηκόων ἐπιμελούμενος ἀλλὰ καὶ τῶν ὑφ ἕτερα σκῆπτρα τελούντων εἰς δύναμιν προμηθούμενος .
διά τοι τοῦτο καὶ αὐτὸς τῆς θείας κηδεμονίας ἀπήλαυε καὶ τῆς τε Εὐρώπης ἁπάσης καὶ τῆς Λιβύης , πρὸς δὲ ταύταις καὶ τοῦ πλείστου τῆς Ἀσίας κατέχων τὰς ἡνίας , εὔνους εἶχε τοὺς ἀρχομένους καὶ τῷ χαλινῷ μεθ ἡδονῆς πειθομένους .
καὶ μὲν δὴ καὶ τῶν βαρβάρων οἱ μὲν ἑκόντες ἐδούλευον , οἱ δὲ πολέμῳ κρατούμενοι 0 ·
καὶ πανταχοῦ τρόπαια ἵστατο καὶ νικηφόρος ὁ βασιλεὺς ἀνεδείκνυτο .
ἀλλὰ ταῦτα μὲν καὶ ἕτεροι διὰ πλειόνων εὐφήμησαν ·
ἡμεῖς δὲ τῆς προκειμένης ἱστορίας ἐχώμεθα .
ὁ μὲν οὖν πανεύφημος βασιλεὺς τὰς ἀποστολικὰς φροντίδας ἐν τῇ ψυχῇ περιέφερεν , οἱ δὲ τῆς ἱερωσύνης ἠξιωμένοι οὐ μόνον οἰκοδομεῖν οὐκ ἐβούλοντο , ἀλλὰ καὶ αὐτὰ τὰ τῆς ἐκκλησίας ἀνορύττειν ἐπεχείρουν θεμέλια .
τοὺς γὰρ δὴ τούτων μετὰ τῶν ἀποστολικῶν ἡγουμένους δογμάτων , παντοδαπὰς συκοφαντίας ὑφαίνοντες , καθαιροῦντες ἐξήλαυνον .
οὐ γὰρ δὴ ἔλαβον κόρον τοῦ φθόνου τὸ πολυθρύλητον ἐκεῖνο κατὰ Εὐσταθίου τοῦ μεγάλου δρᾶμα συντεθεικότες ;
ἀλλὰ καὶ ἄλλον πύργον μέγιστον τῆς εὐσεβείας ὑπορύττειν ἐπεχείρουν καὶ τὰς παντοδαπὰς προσέφερον μηχανάς .
ἐν συντόμῳ δὲ καὶ τήνδε τὴν τραγῳδίαν ὡς ἔνι μάλιστα διηγήσομαι .
ἀλεξάνδρου τοῦ θαυμασίου πρεσβύτου , ὃς τὴν Ἀρείου κατηγωνίσατο βλασφημίαν , τοῦ βίου τὸ τέρμα κατειληφότος μετὰ μῆνας πέντε τῆς ἐν Νικαίᾳ συνόδου , τὴν τῆς Ἀλεξανδρέων ἐκκλησίας Ἀθανάσιος διεδέξατο προεδρίαν , ἀνὴρ παιδόθεν μὲν τοῖς θείοις μαθήμασιν ἐντραφείς , ἐν ἑκάστῃ δὲ τάξει τῶν ἐκκλησιαστικῶν χορῶν γενόμενος ἀξιάγαστος .
οὗτος ἐν τῇ μεγάλῃ συνόδῳ τοὺς ὑπὲρ τῶν ἀποστολικῶν δογμάτων ἀγῶνας ἀναδεξάμενος , παρὰ μὲν τῶν τῆς ἀληθείας εὐφημεῖτο προμάχων , τῶν δέ γε ἀντιπάλων , ὡς ἀνταγωνιστής , ἐχθρὸς ἐγένετο καὶ πολέμιος .
συνῆν δὲ Ἀλεξάνδρῳ τῷ πάνυ νέος μὲν ὢν τὴν ἡλικίαν , τοῦ χοροῦ δὲ τῶν διακόνων ἡγούμενος .
ταύτην αὐτοῦ τὴν ὑπὲρ τῆς ἀληθείας προθυμίαν τῇ πείρᾳ μεμαθηκότες οἱ τῷ μονογενεῖ θεῷ πολεμεῖν ἐγνωκότες , καὶ γνόντες τῆς Ἀλεξανδρέων ἐκκλησίας ἐγχειρισθέντα τοὺς οἴακας , κατάλυσιν τῆς σφετέρας δυσσεβείας ὑπέλαβον τὴν ἐκείνου ἡγεμονίαν .
τούτου δὴ εἵνεκα τοιόνδε τι μηχανῶνται .
μελίτιος ἐκεῖνος , ὃν ἡ ἐν Νικαίᾳ σύνοδος ἀπεκήρυξεν , ἐπέμενε κυκῶν καὶ ταράττων τήν τε Θηβαΐδα καὶ τὴν ταύτῃ πελάζουσαν Αἴγυπτον ·
τῶν τούτου στασιωτῶν τινας μισθωσάμενοι , ἵν ἀνύποπτον ᾖ τῆς κατηγορίας τὸ σχῆμα , πείθουσι πρὸς βασιλέα δραμεῖν καὶ συκοφαντίαν ὑφῆναι , ὡς Ἀθανάσιος τελωνεῖ μὲν τὴν Αἴγυπτον , τὸ δὲ συναθροιζόμενον χρυσίον ἀνδρί τινι τυραννίδα κατασκευάζοντι χορηγεῖ .
καὶ τὰς βασιλέως ἐξαπατήσαντες ἀκοὰς εἰς τὴν Κωνσταντινούπολιν τὸν Ἀθανάσιον ἤγαγον .
ὁ δὲ ἀφικόμενος διήλεγξε τῶν κατηγορημάτων τὸ ψεῦδος καὶ τὴν θεόθεν ἐγχειρισθεῖσαν ἀπέλαβεν ἐκκλησίαν ·
δηλοῖ δὲ ταῦτα καὶ ὁ βασιλεὺς ἐξ ὧν πρὸς τὴν Ἀλεξανδρέων ἔγραψεν ἐκκλησίαν , ὧν τὸ τελευταῖον μέρος ἐνθήσω τῇ συγγραφῇ .
Οὐδὲν ἴσχυσαν οἱ πονηροὶ κατὰ τοῦ ἐπισκόπου ὑμῶν , ἐμοὶ πιστεύσατε , ἀδελφοί .
οὐδὲν ἕτερον ἐσπουδάκασιν ἢ ἵνα κατατρίψαντες τοὺς ἡμετέρους χρόνους μηδεμίαν χώραν ἐν τῇ ζωῇ ταύτῃ μεταμελείας ἔχωσιν 0 .
ἐπικουρήσατε τοίνυν ὑμῖν αὐτοῖς , παρακαλῶ , τὸ φίλτρον τὸ ὑμέτερον ἀγαπήσατε καὶ παντὶ σθένει διώξατε τοὺς τὴν τῆς ἡμετέρας ὁμονοίας χάριν ἀφανίζειν ἐπιθυμοῦντας , καὶ πρὸς τὸν θεὸν ἀπιδόντες ὑμᾶς αὐτοὺς ἀγαπᾶτε .
ἐγὼ γὰρ τὸν ὑμέτερον ἐπίσκοπον Ἀθανάσιον ἀσμένως προσηκάμην οὕτω τε προσεφθεγξάμην ὡς ἄνθρωπον αὐτὸν εἶναι θεοῦ πεπεισμένος .
ἀλλ  οὐ δὲ οὕτως οἱ δυσσεβεῖς ἐνετράπησαν , ἀλλ ἕτερον ἐξύφηναν δρᾶμα , ᾧ προσόμοιον οὐδεὶς τῶν πάλαι γεγενημένων τραγῳδοποιῶν ἢ κωμῳδοποιῶν διέπλασε πώποτε .
κατηγόρους γὰρ πάλιν ἐκ τῆς αὐτῆς συμμορίας μισθωσάμενοι προσάγουσι βασιλεῖ , βοῶντας ἀνοσιουργίας ἀρρήτους τετολμηκέναι πολλὰς τὸν τῆς ἀρετῆς ἀθλητήν .
ἡγεῖτο δὲ τούτων Εὐσέβιός τε καὶ Θεογόνιος καὶ Θεόδωρος ὁ Περίνθιος  Ἡράκλειαν δὲ νυνὶ τὴν Πέρινθον ὀνομάζουσιν  , οὐκ ἀνεκτὰ ταῦτα εἶναι λέγοντες οὐ δὲ ἀκοαῖς φορητά .
πείθουσι δὴ οὖν τὸν βασιλέα σύνοδον ἐν Καισαρείᾳ τῆς Παλαιστίνης ἀθροῖσαι , ἔνθα δὴ πλείους ἦσαν οἱ δυσμενεῖς , κ ἀκεῖσε κριθῆναι κελεῦσαι τὸν Ἀθανάσιον .
πεισθεὶς δὲ ὡς ἱερεῦσιν ὁ βασιλεύς , παντάπασι γὰρ ἠγνόει τὰ τυρευόμενα , τοῦτο γενέσθαι προσέταξεν .
ἀλλ ὁ θεῖος Ἀθανάσιος , τὴν τῶν δικαζόντων δυσμένειαν ἐπιστάμενος , οὐχ ἧκεν εἰς τὸ συνέδριον .
ἐντεῦθεν δὴ πλείονα πρόφασιν εἰς συκοφαντίαν λαβόντες καὶ τὸν κατὰ τῆς ἀληθείας ἀναδεξάμενοι πόλεμον , πρὸς ταῖς ἄλλαις παρανομίαις τυραννίδος αὐτὸν καὶ θρασύτητος ἐπὶ τοῦ βασιλέως ἐγράψαντο ·
καὶ οὐ πάμπαν τῆς ἐλπίδος ἐψεύσθησαν .
ἐκ γὰρ δὴ τῶν εἰρημένων θυμωθεὶς ὁ πραότατος βασιλεὺς ἐπέστειλεν αὐτῷ τὴν ὀργὴν ὑποφαίνων καὶ καταλαβεῖν τὴν Τύρον παρεγγυῶν .
ἐκεῖσε γὰρ προσέταξεν ἀθροισθῆναι τὴν σύνοδον , ὑποπτεύσας , ὡς οἶμαι , τὸν Ἀθανάσιον ὑφορᾶσθαι τὴν Καισαρέων διὰ τὸν ἐκείνης ἡγούμενον .
ἔγραψε δὲ καὶ τῇ συνόδῳ ἅπερ ἐχρῆν ἐπιστεῖλαι τὸν εὐσεβείᾳ κοσμούμενον .
κωνσταντῖνος Σεβαστὸς τῇ ἁγίᾳ συνόδῳ τῇ κατὰ Τύρον 0 .
ἦν μὲν ἴσως ἀκόλουθον καὶ τῇ τῶν καιρῶν εὐκαιρίᾳ μάλιστα πρέπον ἀστασίαστον εἶναι τὴν καθολικὴν ἐκκλησίαν καὶ πάσης λοιδορίας τοὺς τοῦ Χριστοῦ νῦν ἀπηλλάχθαι θεράποντας .
ἐπειδὴ δὲ οὐχ ὑγιοῦς φιλονεικίας οἴστρῳ τινὲς ἐλαυνόμενοι  οὐ γὰρ ἂν εἴποιμι βιοῦντες ἑαυτῶν ἀναξίως  τὰ πάντα συγχέειν ἐπιχειροῦσιν , ὅπερ πάσης συμφορᾶς ἐπέκεινα κεχωρηκέναι μοι δοκεῖ , τούτου χάριν θέοντας ὑμᾶς , τὸ τοῦ λόγου , προτρέπομαι χωρίς τινος ὑπερθέσεως εἰς τ αὐτὸ συνδραμεῖν καὶ πληρῶσαι τὴν σύνοδον , ἐπαμῦναι τοῖς χρῄζουσιν ἐπικουρίας , τοὺς ἀδελφοὺς ἰατρεῦσαι κινδυνεύοντας , εἰς ὁμόνοιαν ἐπαναγαγεῖν τὰ διεστῶτα τῶν μελῶν , διορθώσασθαι τὰ πλημμελούμενα ὡς καιρὸς ἐπιτρέπει , ἵνα ταῖς τοσαύταις ἐπαρχίαις τὴν πρέπουσαν ἀποδῶτε συμφωνίαν , ἥν , φεῦ τῆς ἀτοπίας , ἐλαχίστων ἀνθρώπων ἀπώλεσεν ὑπεροψία .
ὅτι δὲ τοῦτο καὶ τῷ δεσπότῃ τῶν ὅλων θεῷ ἐστιν ἀρεστόν , καὶ ἡμῖν πάσης εὐχῆς ὑπέρτερον , καὶ ὑμῖν αὐτοῖς , ἐάν γε τὴν εἰρήνην ἀνακαλέσησθε , οὐ τῆς τυχούσης ἄξιον εὐδοξίας , πάντας ἀνθρώπους συνομολογεῖν ἡγοῦμαι 0 .
μὴ τοίνυν μέλλετε λοιπόν , ἀλλ ἐπιτείναντες ἐντεῦθεν ἤδη τὰ τῆς προθυμίας , τοῖς προκειμένοις ὅρον ἐπιθεῖναι σπουδάσατε τὸν προσήκοντα , μετὰ πάσης εἰλικρινείας δηλαδὴ καὶ πίστεως συνελθόντες , ἣν ἑκασταχοῦ μόνον οὐχὶ φωνὴν ἀφιεὶς ὁ σωτὴρ ἐκεῖνος ᾧ λατρεύομεν ἀπαιτεῖ μάλιστα παρ ἡμῶν .
οὐδὲν δὲ τῶν εἰς τὴν ἐμὴν εὐλάβειαν ἡκόντων ἐνδεήσει .
πάντα μοι πέπρακται ὅσα γράφοντες ἐδηλώσατε .
ἀπέστειλα πρὸς οὓς ἐβουλήθητε τῶν ἐπισκόπων , ἵνα παραγενόμενοι κοινωνήσωσιν ὑμῖν τῶν φροντισμάτων ·
ἀπέστειλα Διονύσιον τὸν ἀπὸ ὑπατικῶν , ὃς καὶ τοὺς ὀφείλοντας εἰς τὴν σύνοδον ἀφικέσθαι μεθ ὑμῶν ὑπομνήσει , καὶ τῶν πραττομένων ἐξαιρέτως δὲ τῆς εὐταξίας κατάσκοπος παρέσται .
ἐὰν γάρ τις , ὡς ἔγωγε οὐκ οἴομαι , τὴν ἡμετέραν κέλευσιν καὶ νῦν διακρούσασθαι πειρώμενος μὴ βουληθῇ παραγενέσθαι , ἐντεῦθεν παρ ἡμῶν ἀποσταλήσεται ὃς ἐκ βασιλικοῦ προστάγματος αὐτὸν ἐκβάλλων , ὡς οὐ προσῆκεν ὅροις αὐτοκράτορος ὑπὲρ τῆς ἀληθείας ἐξενεχθεῖσιν ἀντιτείνειν διδάξει .
λοιπὸν ἔσται τῆς ὑμετέρας ὁσιότητος ἔργον ὁμογνώμονι κρίσει , μή τε πρὸς ἀπέχθειαν μή τε πρὸς χάριν , ἀκολούθως δὲ τῷ ἐκκλησιαστικῷ καὶ ἀποστολικῷ κανόνι , τοῖς πλημμεληθεῖσιν εἴ τ οὖν κατὰ σφάλμα συμβεβηκόσι τὴν ἁρμόττουσαν θεραπείαν ἐπινοῆσαι , ἵνα καὶ πάσης βλασφημίας ἐλευθερώσητε τὴν ἐκκλησίαν καὶ τὰς ἐμὰς ἐπικουφίσητε φροντίδας καὶ τὴν τῆς εἰρήνης χάριν τοῖς νῦν στασιαζομένοις ἀποδόντες μεγίστην εὔκλειαν ὑμῖν αὐτοῖς προξενήσητε .
ὁ θεὸς ὑμᾶς διαφυλάττοι , ἀδελφοὶ ἀγαπητοί .
Οὕτω δὴ τῶν ἐπισκόπων εἰς τὴν Τύρον συναλισθέντων , ἀφίκοντο μὲν καὶ ἄλλοι τινὲς δογμάτων διαφθορὰν ἐγκαλούμενοι , ὧν εἷς ἦν καὶ Ἀσκληπᾶς ὁ Γαζαῖος ·
ἀφίκετο δὲ καὶ ὁ θαυμάσιος Ἀθανάσιος .
βούλομαι δὲ πρῶτον τὴν τῆς κατηγορίας διηγήσασθαι τραγῳδίαν , εἶθ οὕτως συγγράψαι τὰ κατὰ τὸ πολυθρύλητον δικαστήριον .
ἀρσένιός τις τῶν Μελιτίου κοινωνικῶν ἐπίσκοπος ἦν .
τοῦτον οἱ τῆς ἐκείνου συμμορίας κατακρύψαντες λαθεῖν ἐπὶ πλεῖστον ἠξίωσαν .
εἶτα χεῖρα δεξιὰν ἀπό τινος σώματος ἐκτεμόντες νεκροῦ καὶ ταύτην ἐν λάρνακι ξυλίνῃ τεταριχευμένην ἐνθέντες , πάντοσε περιέφερον , κατατετμῆσθαι λέγοντες τὸν Ἀρσένιον καὶ μιαιφόνον ἀποκαλοῦντες τὸν Ἀθανάσιον .
ἀλλ ὁ πάντα ἐφορῶν ὀφθαλμὸς οὐκ εἴασεν ἐπὶ πλεῖστον λαθεῖν τὸν Ἀρσένιον .
ἀλλὰ πρῶτον μὲν ἐν Αἰγύπτῳ καὶ Θηβαΐδι δῆλος γέγονεν ὅτι ζῇ , ἔπειτα δὲ αὐτὸν εἰς τὴν Τύρον ἤγαγεν ἔνθα ἡ τραγῳδουμένη χεὶρ ἐπὶ τῶν κριτῶν προεφέρετο .
τοῦτον οἱ Ἀθανασίου θηρεύσαντες σύνοικοι ἤγαγόν τε καὶ ἐν τῇ καταγωγῇ τέως λαθεῖν ἠνάγκασαν ·
αὐτὸς δὲ ὁ μέγας Ἀθανάσιος ὑπὸ τὴν ἕω κατέλαβε τὸ συνέδριον .
καὶ πρῶτον μὲν γύναιον εἰσήγαγον ἀκολασίᾳ συνεζηκός .
ἡ δὲ ἀναίδην ἐβόα , παρθενίαν μὲν ἐπηγγέλθαι λέγουσα , τὸν δὲ Ἀθανάσιον ἐπιξενωθέντα βιάσασθαι καὶ ἄκουσαν διαφθεῖραι .
τούτων ὑπ ἐκείνης εἰρημένων , εἰσῆλθε μὲν ὁ κατηγορούμενος .
συνῆν δὲ αὐτῷ καὶ πρεσβύτερος ἀξιέπαινος ·
τιμόθεος τούτῳ ὄνομα ἦν .
τῶν δὲ δικαστῶν ἀπολογήσασθαι πρὸς τὴν γραφὴν προστεταχότων τὸν Ἀθανάσιον , ὁ μὲν ἐσίγησεν , ὡς δῆθεν οὐκ ὢν Ἀθανάσιος .
ὁ δὲ Τιμόθεος ἔφη πρὸς τὴν γυναῖκα ·
ἐγώ σοι , ὦ γύναι , συνέτυχον πώποτε , εἰς δὲ τὴν σὴν εἰσελήλυθα οἰκίαν ;
ἡ δὲ ἀναιδέστερον ἐβόα , τῷ Τιμοθέῳ διαμαχομένη καὶ τὴν χεῖρα ἐξάγουσα καὶ τῷ δακτύλῳ δεικνῦσα καὶ λέγουσα ·
σύ μου τὴν παρθενίαν ἀφείλου , σύ με τῆς σωφροσύνης ἐγύμνωσας καὶ τ ἄλλα ὅσα λέγειν εἰώθασιν αἱ δι ἀκολασίας ὑπερβολὴν οὐκ ἔχουσαι τὴν αἰδῶ .
οὕτω δὴ τῶν τὸ δρᾶμα συντεθεικότων καταισχυνθέντων , ἐρυθριασάντων δὲ καὶ τῶν δικαστῶν ὅσοι συνίστορες ἦσαν , ἐξήγετο ἡ γυνή .
τότε δὴ ὁ μέγας Ἀθανάσιος ἔλεγε μὴ χρῆναι ἀφεθῆναι τὸ γύναιον , ἀλλ ἐξετάσαι καὶ μαθεῖν τὸν ταῦτα συντεθεικότα .
οἱ δὲ ἐβόων ἕτερα εἶναι κατηγορήματα χαλεπώτερα , οὐδαμῶς τέχνῃ τινὶ καὶ δεινότητι διαλυθῆναι δυνάμενα .
ὄψις γάρ , οὐκ ἀκοή , δικάσει τοῖς δεικνυμένοις .
ταῦτα εἰπόντες τὴν πολυθρύλητον ἐκείνην ὑπέδειξαν λάρνακα καὶ τὴν τεταριχευμένην ἐγύμνωσαν χεῖρα .
τῶν δὲ θεασαμένων ἕκαστος ἀνεβόησεν , οἱ μὲν ἀληθὲς εἶναι τὸ μύσος ὑπειληφότες , οἱ δὲ τὸ μὲν ψεῦδος εἰδότες , κεκρύφθαι δὲ τὸν Ἀρσένιον ἔτι νομίζοντες .
μόλις δὲ βραχείας γενομένης σιγῆς , ἤρετο τοὺς δικάζοντας ὁ κατηγορούμενος εἴ τις ἐν αὐτοῖς εἴη τὸν Ἀρσένιον ἐπιστάμενος .
πολλῶν δὲ εἰρηκότων ἀκριβῶς εἰδέναι τὸν ἄνδρα , ἐκέλευσε τοῦτον ἀχθῆναι .
καὶ πάλιν ἤρετο εἰ οὗτος ἐκεῖνος εἴη Ἀρσένιος , ὁ παρ ἐμοῦ μὲν ἀνῃρημένος , παρὰ δὲ τούτων ἐπιζητούμενος , μετὰ σφαγὴν δὲ ὑβρισμένος καὶ τῆς δεξιᾶς ἐστερημένος .
συνομολογησάντων δὲ αὐτὸν εἶναι , τῆς ἐφεστρίδος αὐτὸν γυμνώσας ὁ Ἀθανάσιος ὑπέδειξεν ἄμφω τὼ χεῖρε , καὶ τὴν δεξιὰν καὶ τὴν εὐώνυμον .
ἄλλην δέ , ἔφη , ζητείτω μηδείς ·
δύο γὰρ ἀνθρώπων ἕκαστος παρὰ τοῦ ποιητοῦ τῶν ὅλων ἐδέξατο χεῖρας .
ἀλλὰ καὶ τούτων οὕτω δειχθέντων , καταδύεσθαι δέον τοὺς κατηγοροῦντας καὶ τῶν δικαζόντων τοὺς συνειδότας καὶ εὔχεσθαι χῆναι σφίσι τὴν γῆν , θορύβου καὶ στάσεως ἐνέπλησαν τὸ συνέδριον , γόητα καλοῦντες τὸν Ἀθανάσιον καί τισι μαγγανείαις ἐξαπατᾶν αὐτὸν λέγοντες τῶν ἀνθρώπων τὰς ὄψεις .
καὶ διασπᾶν ἐπεχείρουν καὶ κατασφάττειν οἱ τῆς μιαιφονίας πρὸ βραχέος κατηγοροῦντες , ἀλλ οἱ παρὰ βασιλέως τὴν τῆς εὐταξίας πρόνοιαν πιστευθέντες τὸν φόνον ἐκώλυσαν .
ἐξαρπάσαντες γὰρ τὸν νικηφόρον καὶ σκάφους ἐπιβῆναι παρασκευάσαντες , τὴν σωτηρίαν προὐξένησαν .
καὶ οὗτος μὲν τὸν βασιλέα καταλαβὼν πᾶσαν τὴν τολμηθεῖσαν ἐδίδαξε τραγῳδίαν ·
ἐκεῖνοι δὲ εἰς τὸν Μαρεώτην τῶν ὁμογνωμόνων τινὰς ἐπισκόπους ἀπέστειλαν ·
θεογόνιόν φημι τὸν Νικαίας καὶ Θεόδωρον τὸν Περίνθιον καὶ Μάριν τὸν Χαλκηδόνιον καὶ τὸν Κίλικα Νάρκισσον καὶ τοὺς τούτων ὁμόφρονας .
ὁ δὲ Μαρεώτης χώρα τίς ἐστιν Ἀλεξανδρείας , τῆς λίμνης Μαρίας ἐπώνυμος .
ἐν ταύτῃ τὸ ψεῦδος ὑφήναντες καί τινα ὑπομνήματα διαπλάσαντες καὶ τὰς γυμνωθείσας συκοφαντίας ὡς ἀληθεῖς συνθέντες κατηγορίας , ἀπέστειλαν βασιλεῖ .
Αὐτοὶ δὲ εἰς τὴν Αἰλίαν παρεγένοντο ·
τὴν γὰρ δὴ σύνοδον ἅπασαν ἀπὸ τῆς Τύρου καταλαβεῖν τὴν Αἰλίαν βασιλεὺς παρηγγύησε .
συνελθεῖν δὲ καὶ τοὺς ἄλλους ἅπαντας πανταχόθεν ἐκέλευσε καὶ τοὺς ὑπ αὐτοῦ δομηθέντας ·
καθιερῶσαι νεώς .
συναπέστειλε δὲ καὶ τῶν εὐνουστέρων ἀρχόντων τινὰς εὐσεβείᾳ καὶ πίστει λαμπρυνομένους , φιλοτίμως ἅπασι πάντα χορηγηθῆναι κελεύσας , οὐ μόνον ἀρχιερεῦσι καὶ ἱερεῦσιν καὶ τοῖς τούτοις συνεπομένοις , ἀλλὰ καὶ τοῖς δεομένοις ἅπασιν οἳ πανταχόθεν συνέτρεχον .
διεκοσμεῖτο δὲ καὶ τὸ θεῖον θυσιαστήριον βασιλικοῖς τε παραπετάσμασι καὶ κειμηλίοις λιθοκολλήτοις χρυσοῖς .
οὕτω δὴ τῆς ἑορτῆς λαμπροτάτης γεγενημένης , οἱ μὲν εἰς τὰς οἰκείας ἐπανῆλθον πατρίδας , ὁ δὲ βασιλεὺς τὴν τῆς πανηγύρεως μεμαθηκὼς φαιδρότητά τε καὶ πολυτέλειαν , θυμηδίας τε ἐνεπλήσθη καὶ τῶν ἀγαθῶν τὸν πρύτανιν ὕμνησεν ὅτι καὶ ταύτην αὐτῷ τὴν αἴτησιν ἔδωκεν .
ἐπειδὴ δὲ προσῆλθεν Ἀθανάσιος ὁ θαυμάσιος τὴν ἄδικον ὀδυρόμενος κρίσιν , ἀφικέσθαι τοὺς αἰτιαθέντας τῶν ἐπισκόπων ἐκέλευσεν .
οἱ δὲ παραγενόμενοι καὶ τὸ τῶν ἐλέγχων προφανὲς ὑπειδόμενοι , τὰς μὲν προτέρας συκοφαντίας κατέλιπον , ἔφασαν δὲ τῷ βασιλεῖ ἠπειληκέναι τὸν Ἀθανάσιον τὴν σιτοπομπίαν κωλύσειν .
τούτοις πιστεύσας τοῖς λόγοις ὁ βασιλεὺς εἴς τινα πόλιν τῶν καλουμένων Γαλλιῶν αὐτὸν ἐξωστράκισε ·
τρίβερις δὲ ὄνομα ταύτῃ 0 .
τριακοστὸν δὲ τοῦτο ἦν αὐτῷ τῆς βασιλείας ἔτος .
ἐνιαυτοῦ δὲ ἄλλου καὶ μηνῶν διεληλυθότων ὀλίγων , ἐν Νικο μηδείᾳ τῆς Βιθυνίας διάγων ἠρρώστησε .
τὸ δὲ τῆς ἀνθρωπίνης βιότητος ἄδηλον ἐπιστάμενος , τοῦ θείου βαπτίσματος τὸ δῶρον ἐδέξατο .
ἀνεβάλλετο δὲ μέχρι τοῦδε τοῦ χρόνου , ἐν Ἰορδάνῃ τῷ ποταμῷ τούτου τυχεῖν ἱμειρόμενος .
οὗτος τοὺς μὲν τρεῖς παῖδας κληρονόμους τῆς βασιλείας κατέλιπε , Κωνσταντῖνον καὶ Κωνστάντιον καὶ Κώνσταντα τὸν νεώτατον .
εἰς δὲ τὴν Ἀλεξάνδρειαν ἐπανελθεῖν τὸν μέγαν προσέταξεν Ἀθανάσιον , καὶ ταῦτα Εὐσεβίου παρόντος καὶ τ ἀναντία πείθειν ἐπιχειροῦντος .
θαυμαζέτω δὲ μηδεὶς εἰ τηλικούτους ἄνδρας ἐξαπατηθεὶς ἐξωστράκισεν .
ἀρχιερεῦσι γάρ , κρύπτουσι μὲν τὴν πονηρίαν , τὴν δὲ ἄλλην ἔχουσι περιφάνειαν , ἐξαπατῶσιν ἐπίστευσεν .
ἴσασι δὲ οἱ τὰ θεῖα πεπαιδευμένοι ὡς καὶ ὁ θεῖος ἐξηπατήθη Δαβὶδ ὁ πραότατος καὶ τοσοῦτος προφήτης .
ἐξηπάτησε δὲ αὐτὸν οὐκ ἀρχιερεὺς ἀλλ οἰκέτης οἰκότριψ καὶ μαστιγίας ·
τὸν Σιβὰ λέγω τὸν κατὰ τοῦ Μεμφιβοσθὲ τὰ ψευδῆ τὸν βασιλέα διδάξαντα καὶ τὸ ἐκείνου χωρίον σφετερισάμενον .
καὶ ταῦτα λέγω , οὐ τοῦ προφήτου κατηγορῶν , ἀλλ ὑπὲρ τοῦδε τοῦ βασιλέως τὴν ἀπολογίαν προσφέρων καὶ τῆς ἀνθρωπίνης φύσεως ἐπιδεικνὺς τὴν ἀσθένειαν , καὶ διδάσκων ὡς οὐ χρὴ μόνοις τοῖς κατηγοροῦσι πιστεύειν κ ἂν ἄγαν ὦσιν ἀξιόχρεοι , ἀλλὰ θατέραν ταῖν ἀκοαῖν τῷ κατηγορουμένῳ φυλάττειν .
ὁ μὲν οὖν βασιλεὺς εἰς τὴν ἀμείνω βασιλείαν μετέστη .